MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om oprettelse af et overvågnings- og informationssystem for skibsfarten i Fællesskabet

2000/0325 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om oprettelse af et overvågnings- og informationssystem for skibsfarten i Fællesskabet

1. BAGGRUND

Forslag forelagt for Europa-Parlamentet og Rådet: 8. december 2000 (dokument KOM(2000) 802 endelig - 2000/0325 /COD))

Udtalelse fra Det Økonomiske og Sociale Udvalg: 30.-31. maj 2001

Udtalelse fra Regionsudvalget: 13. juni 2001

Udtalelse fra Europa-Parlamentet under førstebehandlingen: 14. juni 2001

Ændret forslag forelagt: 12.10.2001 (COM(2001) 592 endelig COD 2000/0325)

Fælles holdning vedtaget : 19 December 2001

2. FORMÅLET MED KOMMISSIONENS FORSLAG

Efter den første ERIKA-forslagspakke, som tager sigte på at øge sikkerheden i forbindelse med olietransport til søs, har Kommissionen udarbejdet endnu en ERIKA-pakke, bestående af tre lovforslag, med det formål at skabe varige forbedringer med hensyn til beskyttelsen af menneskeliv og af havmiljøet i Europa.

Det første forslag i ERIKA-II-pakken går ud på, at der skal oprettes et europæisk overvågnings-, kontrol- og informationssystem for skibsfarten, som kan bidrage til at øge sikkerheden til søs, hindre forurening fra skibe og lette eftersøgnings- og redningsarbejdet i tilfælde af ulykker.

Forslaget går i korthed ud på, at:

- skibene skal benytte trafikafviklings-, indberetnings- og trafikkontrolsystemerne, og at medlemsstaterne skal installere det nødvendige udstyr på land

- skibene skal være udstyret med et automatisk identifikationssystem (AIS) og udstyr til registrering af rejsedata (VDR-system) med henblik på efterforskning af ulykker til søs

- der skal indføres ensartede procedurer for elektronisk transmission til de kompetente nationale myndigheder af oplysninger om farligt og forurenende gods

- der skal skabes bedre muligheder for identificere og overvåge skibe, som udgør en potentiel risiko for sikkerheden eller miljøet

- der skal stilles øgede krav til skibene om at indberette hændelser og ulykker til søs, herunder situationer, der kan føre til forurening, og at samarbejde med myndighederne på land

- der skal indføres forbud mod at forlade havnen i tilfælde af usædvanligt ugunstige vejrforhold og alvorlig risiko for forurening

- medlemsstaterne skal udarbejde planer, således at de kan modtage skibe i nød på afskærmede steder langs deres kyster

- der skal indledes et samarbejde om den fremtidige udvikling af Fællesskabets skibsfart

3. BEMÆRKNINGER TIL DEN FÆLLES HOLDNING

3.1. Generelle bemærkninger til den fælles holdning

Rådet har, med enstemmighed, indføjet en lang række ændringer i Kommissionens oprindelige forslag. I mange tilfælde er der dog kun tale om en præcisering af ordlyden. Målene i Kommissionens oprindelige forslag er i det store og hele blevet bibeholdt uændrede eller endog blevet styrket. Rådet har også i vid udstrækning taget hensyn til Europa-Parlamentets udtalelser under førstebehandlingen.

3.2. Europa-Parlamentets ændringsforslag

På plenarmødet den 14. juni 2001 godkendte Europa-Parlamentet Kommissionens forslag til Europa-Parlamentets og Rådets direktiv om oprettelse af et europæisk overvågnings-, kontrol- og informationssystem for skibsfarten, med forbehold af en række ændringer. Også Det Økonomiske og Sociale Udvalg og Regionsudvalg støttede lovinitiativet.

a) Ændringer, som er indarbejdet i Kommissionens ændrede forslag og i Rådets fælles holdning

Følgende ændringsforslag er blevet indarbejdet i Kommissionens ændrede forslag og i Rådets fælles holdning

* Skærpelsen af kravet om, at skibe, der anløber en havn eller fører en medlemsstats flag, skal benytte en søtrafiktjeneste, hvis kompetence rækker ud over den pågældende medlemsstats søterritorium (artikel 8) [1].

[1] Nummereringen er baseret på teksten til den fælles holdning, som afviger fra nummereringen af bestemmelserne i Kommissionens oprindelige forslag.

* Nødvendigheden af, at udstyr og anlæg på land til behandling af de i direktivet krævede oplysninger er i stand til at videresende oplysningerne til andre stationer i de forskellige medlemsstater (artikel 9)

* Nødvendigheden af at supplere kravet om udstyr til registrering af rejsedata (VDR-systemer) med et krav om, at de data, der indsamles ved hjælp af dette udstyr, benyttes til undersøgelse af ulykker til søs, og at resultaterne af undersøgelsen offentliggøres (artikel 10, stk. 2).

* Nødvendigheden af, at Kommissionen foretager en dybtgående evaluering af direktivets gennemførelse (artikel 26) for at vurdere effektiviteten af det system, der er etableret, og foreslå relevante forbedringer til direktivet.

b) Ændringer, som er delvist indarbejdet i Kommissionens ændrede forslag og i Rådets fælles holdning

* Bestemmelsen om indførelse af forbud mod at forlade havnen i tilfælde af usædvanligt ugunstige vejrforhold (artikel 18) er kun blevet indarbejdet delvist. Rådet har ligesom Europa-Parlamentet indført et totrinssystem: generel henstilling i tilfælde af sikkerheds- og miljørisiko og, hvis der er alvorlig risiko for ulykker eller forurening, mulighed for at træffe de nødvendige foranstaltninger, herunder at udstede forbud mod at forlade havnen. Visse elementer i Europa-Parlamentets ændringsforslag blev dog ikke godkendt af Rådet. Det gælder navnlig for forpligtelsen til at levere de nødvendige ressourcer og infrastrukturer til at bistå skibe i nød og det mulige forbud mod højrisikomanøvrer såsom bunkring af skibe.

* Rådet godkendte udvidelsen af begrebet nødhavn til også at dække andre afskærmede områder (artikel 20). Derimod afviste Rådet tanken om at give havnene ret til kompensation for at modtage skibe i nød samt forslaget om at indføre forsikringspligt for skibe, der anløber afskærmede områder.

Kommissionen har indarbejdet de i litra a) og b) nævnte ændringsforslag fra Europa-Parlamentet i sit ændrede forslag, under hensyntagen til den tekst, som Rådet har godkendt i den fælles indstilling af 28. juni 2001.

3.3. Nye bestemmelser indført af Rådet, og Kommissionens holdning hertil

Nedenstående liste indeholder de vigtigste ændringer, som Rådet har indført i sin fælles holdning, og som Kommissionen kan godtage. Disse ændringer, navnlig tilføjelsen af nye artikler, har resulteret i en ændring af nummereringen af direktivets bestemmelser:

* Titlen og formålet (artikel 1) er blevet forbedret. Bl.a. er det tvetydige ord "kontrol" i artikel 1 blevet erstattet af en mere detaljeret definition af direktivets mål.

* Anvendelsesområdet (artikel 2) er blevet ændret ubetydeligt: historiske skibe og efterligninger heraf falder ikke ind under direktivet, men fritidsfartøjer vil kun blive udelukket fra direktivets anvendelsesområde, hvis de er under 45 m lange.

* Indberetning inden anløb af en fællesskabshavn (artikel 4) skal finde sted 24 timer i forvejen i stedet for 48 timer, som fastsat i Kommissionens forslag, under hensyntagen til gængs praksis i de forskellige havne i Fællesskabet.

* Bestemmelserne om brugen af skibsmeldesystemer, skibsrutesystemer og skibstrafiktjenester (artikel 5, 7 og 8) er af hensyn til overskueligheden blevet fordelt på forskellige artikler. Ordlyden er blevet tilpasset ordlyden i de tilsvarende bestemmelser i IMO's SOLAS-konvention.

* Artikel 6 vedrørende brugen af automatiske identifikationssystemer er blevet udvidet med et krav om, at AIS skal holdes i gang til enhver tid.

* Rådet har ændret den i bilag II fastsatte tidsplan for installering af systemer til registrering af rejsedata (VDR-systemer) på skibe, der anløber en havn i Fællesskabet (artikel 10): kravet om installering af VDR-systemer på eksisterende lastskibe (dvs. lastskibe bygget før 1. juli 2001) skal være opfyldt senest på den af IMO fastsatte dato eller, såfremt der ikke foreligger nogen beslutning fra IMO, senest den 1. januar 2007 eller 2008, afhængigt af skibets tonnage. Kommissionen kan godtage denne ændring, som gør det muligt at overholde princippet om, at alle skibe skal udstyres med VDR-systemer - således som det er fastsat i Kommissionens oprindelige forslag - uden at foregribe vedtagelsen af et sådant krav i IMO.

* Rådet har indføjet en ny artikel 11 om havariundersøgelser, i henhold til hvilken medlemsstaterne skal overholde de relevante IMO-bestemmelser og bidrage til undersøgelsesarbejdet.

* Der skal etableres et tæt samarbejde mellem medlemsstaterne og Kommissionen om ordninger, procedurer og meddelelser med henblik på elektronisk udveksling af oplysninger om farligt eller forurenende gods (artikel 13 og bilag III), på grundlag af et "interfacekontroldokument", som skal udarbejdes af Kommissionen og indeholde en beskrivelse af de formater og procedurer, der skal anvendes. Desuden vil de indberetnings- og informationsudvekslingsforpligtelser, der følger af andre direktiver, navnlig direktiv 2000/59/EF om modtagefaciliteter i havne til driftsaffald og lastrester fra skibe, blive indarbejdet i dette informationssystem.

* Rådet har præciseret ordlyden af artikel 16, stk. 3, om de forholdsregler, der skal træffes, når det er blevet fastslået, at et skib er til fare for skibsfarten.

* Gyldighedsområdet for bestemmelsen om indberetning af hændelser og ulykker til søs (artikel 17) er blevet udvidet til også at omfatte medlemsstatens eftersøgnings- og redningsområde.

* I artikel 25 har Rådet erstattet de detaljerede bestemmelser om sanktioner, som var fastsat i Kommissionens oprindelige forslag, med standardbestemmelsen om forpligtelsen til at fastsætte sanktioner, som er effektive, står i et rimeligt forhold til overtrædelsen og har en afskrækkende virkning. Selv om Kommissionen mener, at det er en fordel, at mulige overtrædelser af direktivet angives klart, således som det var tilfældet i dets oprindelige forslag, kan Rådets tekst dog godkendes, da den ikke svækker medlemsstaternes retlige forpligtelse til at iværksætte sanktioner i tilfælde af overtrædelser af direktivet.

3.4. Problemer i forbindelse med udvalgsprocedurerne

Rådet har foretaget ubetydelige ændringer i bestemmelserne om forskriftsudvalget ved at fastsætte en bestemmelse om, at en ændring foretaget af udvalget ikke må resultere i en udvidelse af direktivets anvendelsesområde. Kommissionen kan godtage denne ændring, som er en standardbestemmelse i mange direktiver om sikkerhed til søs.

4. KonKlusION

Kommissionen mener, at teksten til den fælles holdning, vedtaget med enstemmighed af Rådet, kan godkendes, da den følger hovedprincipperne i det oprindelige forslag. Den rummer en rimelig grad af fleksibilitet, som modsvares af en stramning af visse bestemmelser som følge af de ændringer, der blev vedtaget af Europa-Parlamentet under førstebehandlingen.